Prisen på at fjerne topskatten vil være langt lavere end hidtil antaget. Det vurderer tre af landets førende økonomer i et nyt studie, skriver Børsen.

Overvismand Hans Jørgen Whitta-Jacobsen, vismand Claus Thustrup Kreiner og professor ved Københavns Universitet Jakob Roland Munch står bag studiet.

Og ifølge dem vil det ikke koste 10,6 milliarder kroner at fjerne topskatten, som skatteminister Morten Østergaard (R) har oplyst i et nyt svar til Folketingets Skatteudvalg. Den manøvre vil nemlig ifølge økonomerne have positive adfærdseffekter.

Se udviklingen i de forskellige danske skatter og afgifter

»Vores analyse peger på, at det her langtfra er en triviel størrelse, som altså skal lægges oven i den sædvanlige effekt af skattelettelser,« siger vismand Claus Thustrup Kreiner til Børsen.

Han understreger dog, at der er stor usikkerhed forbundet med analyser som denne.

I studiet lægges der vægt på, at lavere skatter ikke kun får folk til at arbejde mere, men at lavere skatter også får folk til i højere grad at søge mod nyt arbejde med højere løn og også bliver mere produktive.

Det betegnes som dynamiske effekter og måles ved en såkaldt elasticitet, som angiver, hvor meget danskerne reagerer, når skatten ændrer sig. Den har Finansministeriet sat til 0,1, og dermed lander den endelige pris for at fjerne topskatten på 6,8 milliarder kroner. Men økonomerne mener, at den sande elasticitet kan være 0,3.

Økonomerne når i studiet frem til, at det i stedet vil give 800 millioner kroner ekstra i statskassen at fjerne topskatten, da folk uden topskat vil arbejde mere og til en højere løn.

Skatteordfører for de Konservative Brian Mikkelsen (K) vil nu bede finansminister Bjarne Corydon (S) om at svare på, om Finansministeriet bruger de mest retvisende modeller til at udregne prisen på skattelettelser.